DA Den Europæiske Unions Tidende CE 88/562

(2004/C 88 E/0574)

SKRIFTLIG FORESPØRGSEL E-1065/04

af Anna Karamanou (PSE) til Kommissionen

(6. april 2004)

Om: »Lovlig« funktion af pædofilinet i Europa — Nye Dutroux-sager?

I Danmark findes en lovlig forening af pædofile med egen internetside, hvorigennem pædofilinet koordineres og organiseres på europæisk og internationalt plan. Danmark er ikke det eneste eksempel, eftersom lignende fænomener også kan iagttages i andre lande.

Dette emne har samtidig med Dutroux-retssagen, der med syv års forsinkelse er blevet indledt i Belgien, igen sat fokus på pædofilinettene og deres kriminelle aktiviteter, i forbindelse med hvilke EU for nylig har vedtaget en rammeafgørelse om bekæmpelse af seksuel udnyttelse af børn og børnepornografi. Kommissionen bedes oplyse følgende:

Er det gennem de hidtidige lovgivningsmæssige indgreb og de politiske initiativer på europæisk plan lykkedes effektivt at bekæmpe dette skumle fænomen, der er en uhørt overtrædelse af menneskerettighederne og den menneskelige værdighed? Hvad agter Kommissionen at gøre for at få medlemsstaterne til at overholde bestemmelserne og forbyde disse organisationers udnyttelse af de muligheder, som digitalteknologien rummer?

Svar afgivet på Kommissionens vegne af António Vitorino

(30. april 2004)

Kommissionen deler fuldt ud det ærede medlems bekymring omkring problemet med børnepornografi på internettet. Der er behov for en løbende indsats for at bekæmpe det skadelige og ulovlige indhold på internettet. Denne indsats skal baseres på et internationalt samarbejde mellem regeringer, især politi og domstole, men også mellem regeringer og internetindustrien, relevante hotlines og ikke-statslige organisationer for effektivt at sætte ind imod dette skræmmende fænomen.

Hovedansvaret for at bekæmpe det ulovlige indhold (herunder børnepornografi) ligger hos de retshåndhævende myndigheder i medlemsstaterne. De samarbejder på internationalt plan om bekæmpelse af børnepornografi på internettet på basis af forskellige mekanismer, enten direkte, eller via eksisterende kommunikationskanaler, f.eks. Eurojust, Europol og Interpol. Kommissionen kan i denne forbindelse anføre, at de europæiske retshåndhævende myndigheder for nylig har lukket en række diskussionsfora på nettet, der anvendes af pædofile.

EU har siden 1996 været i forfronten i bekæmpelse af det ulovlige og skadelige indhold med en fremgangsmåde, der er godkendt af Parlamentet og Rådet. EF-handlingsplanen til fremme af en mere sikker anvendelse af internettet, der blev godkendt af Rådet og Parlamentet i 1999 (1), er et vigtigt element i Kommissionens aktiviteter på dette område. Via planen finansieres et europæisk netværk af hotlines, der giver brugerne mulighed for at indberette ulovligt indhold, herunder børnepornografi.

EU's strategi for bekæmpelse af børnepornografi omfatter også retlige instrumenter og praktiske foranstaltninger imod edb-kriminalitet og børnepornografi. De omfatter Rådets rammeafgørelse om harmonisering af love og sanktioner på området for seksuel udnyttelse af børn, herunder især børnepornografi på internettet (2), Rådets henstilling af september 1998 (3) om beskyttelse af mindreårige og den menneskelige værdighed og Rådets afgørelse af maj 2000 om bekæmpelse af børnepornografi på internettet (4).

Kommissionen bidrager i øjeblikket via AGIS-programmet til finansieringen af et samarbejde mellem en række medlemsstater, Europol og andre tredjelande for at undersøge, om det er muligt at oprette en avanceret database med børnepornografiske billeder på nettet, der er baseret på Interpols pilotsystem. Ved indførelse af en sådan database, der er både teknisk og juridisk mulig, er det nødvendigt at tage hensyn til national lovgivning om billeder af seksuelt udnyttede børn og beskyttelse af personoplysninger.

Databasen vil være et effektivt instrument i retshåndhævelsen ved identifikation af ofre og lovovertrædere i forbindelse med seksuel udnyttelse af børn på internettet i hele verden. Den vil bidrage til at mindske overlapning og øge det internationale samarbejde på dette område.

Kommissionen tror, at den foreslåede database vil få afgørende betydning for bekæmpelse af denne afskyelige forbrydelse, idet den resulterer i forbedring af informationsudveksling, mindskelse af overlapning og en væsentlig forøgelse af analysekapaciteten.

Det er en prioritet for Kommissionen at bekæmpe seksuel udnyttelse af børn og børnepornografi og sikre, at de grundlæggende menneskerettigheder overholdes. Kommissionen tror, at de foreliggende lovgivningsforanstaltninger på disse områder sammen med den igangværende indsats for at fremme en sikker brug af internettet og bekæmpe det ulovlige og skadelige indhold på internettet vil bidrage væsentligt til virkeliggørelsen af disse mål.

(1) EFT L 33 af 6.2.1999.

(2) Rådets rammeafgørelse 2004/68/RIA af 22. december 2003 om bekæmpelse af seksuel udnyttelse af børn og børnepornografi, EFT L 13 af 20.1.2004.

(3) EFT L 270 af 7.10.1998.

(4) EFT L 138 af 9.6.2000.